റേഷന് സാധനങ്ങളുമായി ഇനി കെഎസ്ആര്ടിബസ് പുതിയ പദ്ധതിയുമായി സര്ക്കാര് തിരുവനന്തപുരം: റേഷന് സാധനങ്ങളുമായി ഇനി കെഎസ്ആര്ടിബസ് ഓടിയെത്തും. കയ്യില് റേഷന് കാര്ഡുള്ളവര്ക്കെല്ലാം ഈ ബസ് കൈകാണിച്ച് നിര്ത്താം. ബാക്കി കാര്യങ്ങളെല്ലാം റേഷന് കടകളിലുള്ളതു പോലെ തന്നെ ആയിരിക്കും. റേഷന് കാര്ഡ് കാണിച്ച് അരിയും മണ്ണെണ്ണയുമെല്ലാം ഈ ബസില് നിന്നും വാങ്ങാം. കഴിഞ്ഞ ഓണത്തിന് ആദിവാസി ഊരുകളില് റേഷന് സാധനങ്ങള് വാഹനങ്ങളില് എത്തിച്ചിരുന്നു. ഇതിന്റെ ചുവടുപിടിച്ചാണ് ഈ പദ്ധതി നടപ്പിലാക്കാന് സര്ക്കാര് ലക്ഷ്യമിടുന്നത്. പൊതുവിതരണ വകുപ്പും ഗതാഗതവകുപ്പും ഇക്കാര്യം സംബന്ധിച്ച് ചര്ച്ച നടത്തിയിട്ടുണ്ട്. റേഷന്കടയ്ക്ക് ആവശ്യമായ എല്ലാ സംവിധാനങ്ങളും ഒരുക്കിയാകും സിവില് സപ്ലൈസ് വകുപ്പിന് കെ.എസ്.ആര്.ടി.സി ബസ് കൈമാറുക. സമീപത്ത് റേഷന് കട ഇല്ലാത്ത പ്രദേശങ്ങളിലേക്കായിരിക്കും റേഷന് ബസ് സര്വ്വീസ് നടത്തുക. ആദ്യഘട്ടത്തില് മലയോര പ്രദേശങ്ങളിലും തുടര്ന്ന് തീരപ്രദേശങ്ങളിലും റേഷന് ബസെത്തും. മൊബൈല് റേഷന് കടകള് ഓടുമ്ബോള് തങ്ങളുടെ കച്ചവടം പൂട്ടിപ്പോകുമെന്ന് റേഷന് കടക്കാര് പേടിക്കേണ്ടെന്നാണ് അധികൃതര് അറിയിക്കുന്നത്. കമ്മിഷന് അതത് ലൈസന്സികള്ക്കു തന്നെ ലഭിക്കും. വണ്ടി എത്തുന്ന പ്രദേശത്തെ കടയുമായി പ്രവര്ത്തനത്തെ ബന്ധിപ്പിക്കും. അവിടത്തെ സെയില്സ്മാന് കൂടി ബസില് കയറി പോകണം. മൊബൈല് റേഷന് കടകള്ക്കു വേണ്ടി പ്രത്യേകം ലൈസന്സി ഉണ്ടാവില്ല. റേഷന് കടകളുമായി ബന്ധിപ്പിക്കാന് കഴിയാത്ത പ്രദേശങ്ങളില് സപ്ലൈകോയുടെ ലൈസന്സുമായി ബന്ധിപ്പിച്ചാകും വില്പ്പന നടത്തുന്നതെന്ന് ഭക്ഷ്യമന്ത്രി ജി ആര് അനില് അറിയിച്ചു. മുഴുവന് പേരും റേഷന് വാങ്ങുന്നതിനു വേണ്ടിയാണ് ബസ് പദ്ധതി നടപ്പിലാക്കാന് തയ്യാറെടുക്കുന്നത്. റേഷന്കടക്കാരെ വിശ്വാസത്തിലെടുത്തുകൊണ്ടാണ് ഇത് നടപ്പിലാക്കുകയെന്നും അദ്ദേഹം കൂട്ടിച്ചേര്ത്തു.